CELEX: 62020TN0374
Language: lv
Date: 2020-06-15 00:00:00
Title: Lieta T-374/20: Prasība, kas celta 2020. gada 15. jūnijā – KM/Komisija

3.8.2020   
            
            
               LV
            
            
               Eiropas Savienības Oficiālais Vēstnesis
            
            
               C 255/34
            
         
      Prasība, kas celta 2020. gada 15. jūnijā – KM/Komisija
      (Lieta T-374/20)
      (2020/C 255/45)
      Tiesvedības valoda – vācu
      
         Lietas dalībnieki
      
      
         Prasītāja: KM (pārstāvis: M. Müller-Trawinski, advokāts)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt atbildētājas lēmumu, kas pieņemts 2019. gada 7. oktobrī un izdots ar 2020. gada 20. martu datēta Autorité Investie du Pouvoir de Nomination [iecēlējinstitūcijas] lēmuma Nr. R/627/19 formā, ar ko atbildētāja atteikusies piešķirt prasītājai pārdzīvojušā laulātā pensiju, un uzdot atbildētājai pieņemt jaunu lēmumu, ievērojot Vispārējās tiesas juridisko vērtējumu, un piešķirt prasītājai pārdzīvojušā laulātā pensiju;
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasība ir balstīta uz diviem pamatiem.
      
                  1.
               
               
                  Pirmais pamats
                  Ar pirmo pamatu tiek apgalvots, ka tiekot diskriminētas laulātas personas, kuras nav viendzimuma pāris, jo, lai iegūtu tiesības uz pārdzīvojušā laulātā pensiju, ir jābūt pastāvējušai laulībai, savukārt citādu pāru gadījumā pietiek ar to, ka ir pastāvējušas jebkādas ilgstošas, reģistrētas partnerattiecības.
               
            
                  2.
               
               
                  Otrais pamats
                  Ar otro pamatu tiek apgalvots, ka Eiropas Savienības Civildienesta noteikumu VIII pielikuma 18. pants kopsakarā ar tā 20. pantu esot diskriminējošs un līdz ar to tas neesot spēkā, jo aktīvā dienestā esoša ierēdņa gadījumā ir pietiekama vienu gadu ilga laulība, lai varētu pieņemt, ka pastāvējušas ciešas attiecības, kas ierēdņa nāves gadījumā ir priekšnosacījums pārdzīvojušā laulātā pensijas saņemšanai, turpretim tāda ierēdņa gadījumā, kas stājies laulībā tikai pēc pensionēšanās, ir jāapliecina vismaz piecus gadus ilga laulība, lai laulātais varētu pretendēt uz pārdzīvojušā laulātā pensiju.